東方Project

東方Project，簡稱東方，係日本同人遊戲社團「上海愛莉絲幻樂團」製作嘅以彈幕射擊為主嘅一系列遊戲同相關作品。

東方Project同暮蟬、月姬並列為日本三大同人奇蹟，仲同VOCALOID、偶像大師並稱NICONICO御三家，一般認為，東方Project喺同人界咁出名嘅主要原因可能有爾幾個：落足心機做嘅幾何形狀彈幕，自成一派嘅架空世界同埋個性鮮明嘅角色人物，專為每個角色所設計嘅音樂，同埋作者ZUN舊陣時對於二次創作版權嘅管理相對較鬆。

喺2010年10月，東方Project系列獲健力士紀錄認證為作品最多嘅同人射擊遊戲。作者ZUN，幾乎一手包辦全部遊戲嘅製作。淨係得格鬥遊戲《東方萃夢想》、《東方緋想天》、《東方非想天則》同《東方心綺樓》係同黃昏邊境合作嘅，《東方花映塚》結局CG係由alphes繪製嘅，《妖精大戰爭》中嘅立繪係《東方三月精》嘅畫師比良坂真琴畫嘅。

喺原作者ZUN發佈准許並限制二次創作嘅訊息下，東方Project刺激咗同人界嘅創作潮流，以東方為中心嘅二次創作物種類好多，包括動畫、漫畫、插圖、遊戲、MAD、音樂、小說等。

PC-98作品 
1996年到1998年間以PC-98為平台發表嘅作品，發行嗰時社團嘅名稱仲係「ZUN Soft」。由於當時PC-98已經衰退緊，爾幾款遊戲並唔出名，但受到日後Windows上新作嘅影響而重新受到關注。現時遊戲商品已經絕版，硬件亦唔易搵到，但係重可以用模擬器運行爾啲遊戲。由于人設、故事背景同之後Windows版嘅有較大唔同，而且ZUN亦都表示希望大家忘記爾五部舊作，所以PC-98平台系列嘅五作俾稱為「黑歷史」。

東方靈異傳 ～ Highly Responsive to Prayers.
販售日期：1996年11月
販售Event：鳩山祭
類別：打磚塊遊戲
系列第1作。係一個「打磚塊」遊戲，同之後嘅系列作有好大唔同。主角博麗靈夢第一次登場。

東方封魔錄 ～ the Story of Eastern Wonderland.
販售日期：1997年8月
販售Event：Comic Market52
類別：縱捲軸射擊遊戲
系列第2作，奠定咗東方系列主要遊戲嘅型態。霧雨魔理沙第一次登場。五關卡並追加Extra關卡。

東方夢時空 ～ Phantasmagoria of Dim.Dream.
販售日期：1997年12月
販售Event：Comic Market53
類別：對戰射擊遊戲
系列第3作。極之少見嘅「對戰射擊遊戲」。

東方幻想鄉 ～ Lotus Land Story.
販售日期：1998年8月
販售Event：Comic Market54
類別：縱捲軸射擊遊戲
系列第4作。加入「低速模式」系統，可揀唔同嘅自機，之後系列作嘅特徵已差唔多具備。六關卡並追加Extra關卡。

東方怪綺談 ～ Mystic Square.
販售日期：1998年12月
販售Event：Comic Market55
類別：縱捲軸射擊遊戲
系列第5作。六關卡並追加Extra關卡。

Windows作品 
製作停咗四年之後，改成喺Windows平台發行作品，並將社團名改成延用到而家嘅上海愛莉絲幻樂團。遊戲整體水準同舊作相比有好大進步，特別係背景音樂同人物設定，表現都幾好，喺同人遊戲中算好叻嘅作品，亦帶動咗好多同人社團嘅二次創作風潮。

值得一講嘅係，作者ZUN身兼程式、音樂、美術、劇本，幾乎一手包辦成個遊戲製作。

Windows作品能夠以三部作品合為一個「三部曲」。例如《紅魔郷》、《妖妖夢》同《永夜抄》，同埋《風神錄》、《地靈殿》同《星蓮船》。

彈幕射擊遊戲 
東方紅魔鄉 ～ the Embodiment of Scarlet Devil.
體驗版公開日期：2002年6月10號
販售日期：2002年8月11號
販售Event：Comic Market62
類別：縱捲軸射擊遊戲
系列第6作。平台改到Windows。第一次以東方Project嘅名義發行。首次引入成為東方系列特色嘅「符卡系統」。六關卡並追加Extra關卡。

東方妖妖夢 ～ Perfect Cherry Blossom.
體驗版公開日期：2002年12月30號
販售日期：2003年8月17號
販售Event：Comic Market64
類別：縱捲軸射擊遊戲
系列第7作。低速郁時，人物中間增加亮點，方便玩家擦彈得分。六關卡並追加Extra關卡，達成特定條件重會追加Phantasm關卡。

東方永夜抄 ～ Imperishable Night.
體驗版公開日期：2004年5月14號
販售日期：2004年8月15號
販售Event：Comic Market66
類別：縱捲軸射擊遊戲
系列第8作。引入玩家方人類同妖怪同隊嘅操作系統、刻符系統。並導入「符卡練習」模式，可以畀玩家練習SPELL ATTACK，或係挑戰各角色嘅Last Word。六關卡並追加Extra關卡。

東方花映塚 ～ Phantasmagoria of Flower View.
體驗版公開日期：2005年6月12號
販售日期：2005年8月14號
販售Event：Comic Market68
類別：縱捲軸射擊遊戲
系列第9作。作者使用咗之前喺《東方夢時空》用過嘅對戰射擊遊戲系統。呢部作品中十四位角色都有劇情模式，喺對戰模式中重可以同兩位額外角色進行對戰。

東方風神錄 ～ Mountain of Faith.
體驗版公開日期：2007年5月20號
販售日期：2007年8月18號
販售Event：Comic Market72
類別：縱捲軸射擊遊戲
系列第10作。開始使用新嘅程式框架，畫面精細咗好多，將彈幕之美表現得更加淋漓盡致；導入咗代替傳統符卡嘅「靈擊系統」、影響得點道具分數嘅「信仰點數系統」，另外，由於有啲人會利用擦彈系統來攞高分，但係會拉慢遊戲進度，所以傳統嘅擦彈系統亦都變得虛位化，唔似之前可藉由擦彈加分。操縱角色亦變返原來嘅兩位主角：博麗靈夢同霧雨魔理沙。共六關，重有EXTRA關卡。

東方地靈殿 ～ Subterranean Animism.
體驗版公開日期：2008年5月25號
販售日期：2008年8月16號
販售Event：Comic Market74
類別：縱捲軸射擊遊戲
系列第11作。引入咗「通信系統」：可藉由擦彈同其他方式提昇通信值，進而影響得點道具嘅分數。操縱角色仍然係傳統嘅兩位主角，但各自可揀三個妖怪作為拍乸，唔同嘅妖怪拍乸將會影響自機嘅攻擊方式、靈擊範圍同劇情。

東方星蓮船 ～ Undefined Fantastic Object.
體驗版公開日期：2009年3月8號
販售日期：2009年8月15號
販售Event：Comic Market76
類別：縱捲軸射擊遊戲
系列第12作。取消咗《風神錄》同《地靈殿》使用嘅靈擊系統，恢復自機使用符卡攻擊，並增加飛碟系統幫玩家執道具同埋清理彈幕。操縱角色除咗傳統嘅兩個主角之外，仲可以揀東風谷早苗當自機用。

東方神靈廟 ～ Ten Desires.
體驗版公開日期：2011年4月15號
販售日期：2011年8月13號
販售Event：Comic Market80
類別：縱捲軸射擊遊戲
系列第13作。除咗東風谷早苗之外，爾部作品亦追加咗魂魄妖夢作自機。各自機到唔揀得射擊裝備，但係喺低速同高速情況下射擊裝備會有較大分別。導入咗新嘅「靈界系統」，重首次出現咗識回復體力嘅BOSS。另外，本作重新啟用《永夜抄》嘅符卡練習模式。

東方輝針城 ～ Double Dealing Character.
體驗版公開日期：2013年5月26日
販售日期：2013年8月12日
販售Event：Comic Market84
類別：縱捲軸射擊遊戲
系列第14作，爾作將會延續神靈廟嘅系统設定，保留符卡練習模式，通过大量回收跌落蒞嘅道具可以更多嘅積分同理殘機或者bomb碎片。

彈幕格鬥遊戲 
東方萃夢想 ～ Immaterial and Missing Power.
體驗版公開日期：2004年8月15號
販售日期：2004年12月30號
販售Event：Comic Market67
類別：格鬥動作遊戲
系列第7.5作。呢部遊戲係同另一個同人社團黃昏邊境一齊製作嘅，ZUN只負責劇本同一部份背景音樂。

東方緋想天 ～ Scarlet Weather Rhapsody.
體驗版公開日期：2007年8月17號
販售日期：2008年5月25號
販售Event：第5回博麗神社例大祭
類別：格鬥動作遊戲
系列第10.5作。特有系統係「天氣系統」，唔同嘅天氣唔單影響視覺效果，仲會影響戰鬥結果，因而豐富咗整體遊戲性。

東方非想天則 ～ 追尋特大型人偶之謎
販售日期：2009年8月15號
販售Event：Comic Market76
類別：格鬥動作遊戲
系列第12.3作。同前作《緋想天》資料片相似。加入五個人，五個新嘅天氣效果，改咗天氣及角色符卡性質，加強咗整體遊戲性。

東方心綺樓 ～ Hopeless Masquerade.
體驗版公開日期：2012年12月30號
販售日期：2013年5月26日
販售Event：博麗神社例大祭10
類別：格鬥動作遊戲
系列第13.5作，本作喺2012年10月5日公佈。同《緋想天》唔同，《心綺樓》引入咗新嘅對戰系統，所有嘅戰鬥都改為空中戰，而且畫質提升到720P。

彈幕攝影遊戲 
東方文花帖 ～ Shoot the Bullet.
販售日期：2005年12月30號
販售Event：Comic Market69
系列第9.5作。同名書籍嘅遊戲部分。控制射命丸文嘅彈幕攝影遊戲。「彈幕攝影遊戲」即係自機喺彈幕中穿行，同時控制鏡頭影低對手嘅相。相機有影相同消除子彈嘅雙重功能。

Double Spoiler ～ 東方文花帖
販售日期：2010年3月14號
販售Event：博麗神社例大祭7
系列第12.5作。東方文花帖 ～ Shoot the Bullet.續作。同《文花帖》一樣係控制射命丸文同姬海棠極進行彈幕攝影嘅遊戲，系統同文花帖相似。

彈幕天邪鬼 ～ Impossible Spell Card.
販售日期：2014年5月11日
販售Event：博麗神社例大祭11
系列第14.3作。喺遊戲入面，玩家需要控制鬼人正邪，用各種道具去避無可能避嘅彈幕。

彈幕冰凍遊戲 
妖精大戰爭　～ 東方三月精
販售日期：2010年8月14號
販售Event：Comic Market78
系列第12.8作。同名書第二冊嘅遊戲部分。講述琪露諾同三妖精之間展開大對抗嘅故事，加咗同文花帖中「攝影」相似嘅「冰凍」功能。短過其他系列作，難度亦比較高。

上海愛莉絲幻樂團
東方Wiki 

電腦遊戲